দাযাওয়াইহ

**দাযাওয়াইহ বিন বাযান আল-সাসানি** (আরবি: داذويه بن باذان الساساني) ছিলেন ইয়েমেনের পারস্য বংশোদ্ভূত শাসক পরিবারের একজন সদস্য, যিনি বাযান ইবনে সাসানের পুত্র ছিলেন। বাযান ইবনে সাসান পারসিক সম্রাট কিসরা কর্তৃক নিযুক্ত ইয়েমেনের গভর্নর ছিলেন, যিনি হিজরি নবম সালে নবি মুহাম্মদের কাছে ইসলাম গ্রহণ করেন। তাঁর ইসলামের প্রতি আনুগত্য প্রকাশের মাধ্যমে ইয়েমেনে মুসলিম শাসনের একটি নতুন অধ্যায় শুরু হয়। বাযানের মৃত্যুর পর তাঁর পুত্র দাযাওয়াইহ রাজ্যের প্রশাসনিক দায়িত্বভার গ্রহণ করেন। দায়িত্ব গ্রহণের কিছুদিন পর মিথ্যানবি আসওয়াদ আনসির সাথে সংঘটিত একটি যুদ্ধে তিনি শহিদ হন। তবে অনেকে বলেন যে, তিনি একটি ষড়যন্ত্রের শিকার হয়ে তাঁর সামরিক মিত্র কায়স ইবনে মাকগুহের হাতে নিহত হন। 

## জীবনী
দাযাওয়াইহ ছিলেন ইয়েমেনি গভর্নর বাযান ইবনে সাসানের পুত্র। তাঁর সম্পর্কে বিস্তারিত তথ্য পাওয়া যায় না। বিভিন্ন ঐতিহাসিক গ্রন্থে তাকে তাঁর পিতা বাযানের আলোচনায় সংক্ষিপ্তভাবে উল্লেখ করা হয়েছে। তাঁর পিতা বাযান ইবনে সাসানের ইসলাম গ্রহণের ঘটনা ইবনে হিশাম ও তাবারিসহ অনেক ইতিহাসবিদ উল্লেখ করেছেন। ইবনে সা'দ তাঁর গ্রন্থে মুহাম্মদ ইবনে উমরের সূত্রে বর্ণনা করেছেন: আল্লাহর নবি আব্দুল্লাহ ইবনে হুযাইফাকে দূত হিসেবে পারস্যের সম্রাটের কাছে পাঠান এবং তাঁর সঙ্গে একটি পত্রও দেন। আবদুল্লাহ বলেন, আমি আল্লাহর নবির চিঠিটি সম্রাটের হাতে পৌঁছে দিলে তা তার সামনে পাঠ করা হলো। তারপর সে চিঠিটি হাতে নিয়ে ছিঁড়ে ফেলল। এই খবর নবির কাছে পৌঁছলে তিনি দোয়া করলেন: “হে আল্লাহ, তার রাজত্ব টুকরো টুকরো করে দিন।”এরপর কিসরা ইয়েমেনে তার গভর্নর বাযানের কাছে লিখে পাঠাল: “হিজাজে যে লোকটি ( নবি মুহাম্মাদ) আছে, তার সম্পর্কে খবর আনার জন্য তোমার পক্ষ থেকে দুইজন শক্তিশালী ও সাহসী লোক পাঠাও।” বাযান তার বিশ্বস্ত কর্মচারী কাহরামান ও আরেক ব্যক্তিকে পাঠান এবং তাদের সঙ্গে একটি পত্রও দেন। তারা মদিনা এসে বাযানের চিঠি নবির হাতে দেয়। তিনি মুচকি হাসলেন এবং তাদের ইসলামের দিকে আহ্বান করলেন। তখন তাদের শরীর ভয়ে কাঁপছিল। তাই তিনি বললেন, আজ তোমরা ফিরে যাও। আগামীকাল এসো, তখন আমি তোমাদের জানাবো আমি কী সিদ্ধান্ত নিয়েছি। পরদিন তারা আবার এলে তিনি তাদের বললেন: “তোমরা নিজোদের প্রভুকে (বাযান) জানিয়ে দিও যে, আমার রব গতরাতে তোমাদের প্রভু কিসরাকে হত্যা করেছেন। সেদিন সপ্তম হিজরি সনের জমাদিউল আউয়াল মাসের মঙ্গলবারের রাত ছিল। আল্লাহ তাআলা তার ছেলে শিরুয়াইহকে ক্ষমতাবান করেছেন এবং সে-ই তাকে হত্যা করেছে।” তারা এই সংবাদ নিয়ে বাযানের কাছে ফিরে যায়। সংবাদটি সত্য প্রমাণিত হলে বাযান নিজেই ইসলাম গ্রহণ করেন এবং তাঁর ছেলে যাদাওয়াইহও ইসলাম গ্রহণ করেন। তবে ইসলাম গ্রহণের পরের বছরই বাযান মৃত্যুবরণ করেন। 

বাযানের মৃত্যুর পর নবি মুহাম্মদ ইয়েমেনের রাজধানী সানা অঞ্চলের প্রশাসনিক দায়িত্ব তার পুত্র দাযাওয়াইহের ওপর অর্পণ করেন। আবু বকরের শাসনামলে দাযাওয়াইহ মিথ্যা নবুয়তের দাবিদার ও বিদ্রোহী নেতা আসওয়াদ আনসির বিরুদ্ধে অভিযান অংশগ্রহণ  করেন। অভিযানে দাযাওয়াইহ কায়স ইবনে মাকশুহ ও বিখ্যাত সাহাবি ফিরোজ দাইলামির সঙ্গে মিলে আসওয়াদ আনসিকে হত্যা করেন। কিন্তু এরপর পরিস্থিতি পরে জটিল রূপ ধারণ করে। বলা হয় যে, কায়স ইবনে মাকশুহ পরবর্তীতে রাজনৈতিক স্বার্থে দাযাওয়াইকে হত্যা করেন। তিনি আসওয়াদ আনসির গোত্রের লোকদের সন্তুষ্ট করতে এ কাজ করেন। এরপর কায়স নিজেই সানার নিয়ন্ত্রণ গ্রহণ করেন। এই পরিস্থিতিতে ফিরোজ দাইলামি খলিফা আবু বকরের কাছে চিঠি লেখেন এবং খলিফা তার সাহায্যে বাহিনী প্রেরণ করেন। ফিরোজ ও মুসলিম বাহিনী কায়সের বিরুদ্ধে যুদ্ধ করে তাকে পরাজিত করে। তাকে বন্দী করে মদিনায় আবু বকরের কাছে পাঠানো হয়। পরে খলিফা আবু বকর কায়সকে তার কাজের জন্য ভর্ৎসনা ও তিরস্কার করেন। কিন্তু কায়স নিজের দোষ অস্বীকার করে। শেষ পর্যন্ত খলিফা তাকে ক্ষমা করে দেন।

অন্য বর্ণনায় পাওয়া যায় যে, যাদাওয়াই নিজেই আসওয়াদ আনসির বিরুদ্ধে যুদ্ধে নিহত হন। এরপর আসওয়াদ তাঁর বিধবা স্ত্রীকে বিয়ে করে নিজেকে ইয়েমেনের শাসক ঘোষণা করে। এর কিছুদিন পরেই ফিরোজ দাইলামি তার বিরুদ্ধে এক বিরাট বাহিনী নিয়ে আসেন। ঐতিহ্য অনুসারে, নবি মুহাম্মদের মৃত্যুর ঠিক আগের রাতে আসওয়াদকে হত্যা করা হয়। কায়েস ইবনে মাকশুহ ও আসওয়াদের স্ত্রীর সহায়তায় ফিরোজ তাকে হত্যা করেছিলেন ।

## আরো দেখুন

* বাযান ইবনে সাসান
* আসওয়াদ আনসী

## তথ্যসূত্র

বিষয়শ্রেণী:৬৩১-এ মৃত্যু
বিষয়শ্রেণী:তাবেয়ী